Ixef  I -: Ungal aqbayli d wawal ɣef yimebdi ten-id-iwali ucengu, neɣ ad ttwasenzen. Anager Salem, wiyaḍ akk d icawraren, ur nnumen ara timsal yecban tagi, uggaden ad yili d inig aneggaru. Agraw n yimeddukal uɣalen-d seg tlisa n tmurt n Lezzayer, wwin-d yid-sen leslaḥ, deg wass n ccetwa amerḍil. Adfel yekkat, ttɛebga n tikkelt-a tzad, d leslaḥ i ɛebban. Deg yiḍ teddun deg wass sgunfuyun, uggaden ad ten-id-twali tiṭ tamcumt. Mi d-uwḍen ɣer tmurt n leqbayel, Salem yettraju imeddukal-is nniḍen akken ad ssawḍen leslaḥ anda ilaq. Leḥqen-d akk ḥaca Weɛli. Salem yettqelleq, acku netta d Weɛli amzun d tayuga, aṭas i ten-icerken, rnu yettkel fell-as aṭas. Weɛli xas di tallit yecban ta, tamsalt n tmaziɣt urǧin teffiɣ allaɣ-is, tezga deg yimi-s. Kemmlen abrid taddart tettak-iten i tayeḍ, almi wwḍen ɣer taddrat n Salem, nsan din yiwen n yiḍ deg, sakin kemmlen abrid. Tikkelt-a faqenasen, teddun timucarin tezzin nnig yiqerra-nsen, limmer mačči d isekla d usigna i ten-yettesren, tili ad ten-nɣen deg dqiqa. Salem, Rabeḥ d lwennas zwaren akken ad sɛerqen abrid i tmucarin, ma d imsebblen ruḥen metwal tiẓgi akken ad ffren ur d-iɣelli ara leslaḥ deg ufus n ucengu. Ɣlind fell-asen yiserdasen n Fransa, ass-nni i yeɣli Salem deg unnar n yiseɣ. Tagrest mačči kan d tasmuḍi n yidurar, maca d teqseḥ d tasmuḍi n tegnatin yeǧǧan Salem ad iruḥ ad d-yeǧǧ deffirs sin warrac d tmeṭṭut tilemẓit s tadsit. Mi d-yuɣal salem seg yinig, ur iruḥ ara ula ɣer uxxamis ad iẓer wid yeǧǧɛ acḥal-aya, maca yerra srid ɣer udrar akken ad inaḍeḥ d yimeddukal-is ad suffɣen acengu afransis seg tmurt n Lezzayer.  Urɣu d izri yesɛedda salem deg Fransa, deg lminat. Acengu yella d tamentilt akken ad yeḥbes Salem almud-is, ad yimɣur uqbel lawan akken ad yexdem ɣef twacult-is i wumi iruḥ akk wayen sɛan mi ten-serɣen.